Βαγγέλης Μόρας

Ο **Βαγγέλης Μόρας** (γενν. Λάρισα, 26 Αυγούστου 1981) είναι Έλληνας πρώην διεθνής ποδοσφαιριστής, ο οποίος αγωνιζόταν ως αμυντικός, και ο τωρινός προπονητής της Εθνικής Νέων ποδοσφαίρου.

## Καριέρα σε συλλόγους
Ξεκίνησε την καριέρα του από τον AO Αμπελοκήπων Λάρισας αγωνιζόμενος ως επιθετικός και έχοντας για ινδαλμα τον Ολλανδό Μάρκο φαν Μπάστεν. Το 1996 σε ηλικία 15 ετών, προωθήθηκε στην πρώτη ομάδα με προπονητή τον Αντώνη Ζαρκαδούλα, και γρήγορα κλήθηκε και τις Μικτές της ΕΠΣ Λάρισας. Στην ομάδα των Αμπελοκήπων που ιδρύθηκε από τον θρυλικό διοικητικό παράγοντα Στέλιο Καντώνια, αγωνίστηκε τρεις σεζόν και ήταν συμπαίκτης των πρώην παικτών της ΑΕΛ, του αρχηγού Μπάμπη Ντόσα και του Γιώργου Κολοβού. To καλοκαίρι του 1999 αποκτηθηκε από την ΑΕ Λάρισα αγωνιζόμενος στη Β΄ Εθνική, με προπονητή τον Νεμπόισα Λίτσανιν ο οποίος αρχισε να τον χρησιμοποιεί ως αμυντικό χαφ. 

Το 2001 με εισήγηση του Σούλη Παπαδόπουλου μετεγγράφηκε στην Προοδευτική, όπου καθιερωθηκε ως στόπερ και με την οποία κέρδισε την άνοδο στην Α΄ Εθνική. Το 2003 αποκτήθηκε από την ΑΕΚ, καθώς ήταν προσωπική επιλογή του Ντούσαν Μπάγεβιτς που τον είχε αποκαλέσει τότε νέο Μανωλά. Το 2007 ως ελεύθερος συνέχισε την καριέρα του στο ιταλικό πρωτάθλημα αγωνιζόμενος στην Μπολόνια, όπου παρέμεινε επί μία τετραετία.

Στις 30 Σεπτεμβρίου 2011 υπέγραψε για έναν χρόνο στη Σουόνσι, όμως μετά από τη μικρή συμμετοχή που είχε στον σύλλογο της Ουαλίας, αποφάσισε να επιστρέψει στην Ιταλία όπου υπέγραψε, τον Ιανουάριο του 2012, συμβόλαιο εξάμηνης διάρκειας με την Τσεζένα. Τον Αύγουστο της ίδιας χρονιάς μετακόμισε στην Ελλάς Βερόνα, όπου παρέμεινε επί μία τετραετία, συμπληρώνοντας 131 συμμετοχές πρωταθλήματος.

Το καλοκαίρι του 2016 συμφώνησε με την Μπάρι, αποχώρησε όμως έναν χρόνο αργότερα και επέστρεψε στην Ελλάδα, έπειτα από δέκα χρόνια καριέρας στο εξωτερικό, υπογράφοντας μονοετές συμβόλαιο συνεργασίας με τον Παναιτωλικό.

Τον Δεκέμβριο του 2017 επέστρεψε στην ομάδα της πατρίδας του, την ΑΕΛ, όπου αγωνίσθηκε μέχρι τον Ιούλιο του 2020.

Τον Αύγουστο του 2020 υπέγραψε συμβόλαιο ενός έτους με τον Απόλλωνα Λάρισας.

Στις 7 Ιουλίου 2021 "κρέμασε" τα παπούτσια του, απόφαση που γνωστοποιήθηκε με ανακοίνωση μέσω του Instagram. 

## Διεθνής καριέρα
Ήταν διεθνής με την εθνική Ελλάδας το διάστημα μεταξύ 2009–2016, μετρώντας 27 συνολικά συμμετοχές, ενώ ήταν μέλος της ομάδας που συμμετείχε τόσο στο Μουντιάλ 2010 στη Νότια Αφρική, όπου αγωνίστηκε στον αγώνα εναντίον της Αργεντινής, όσο και τέσσερα χρόνια αργότερα στο Μουντιάλ του 2014 στη Βραζιλία.

Υπήρξε επίσης διεθνής με την εθνική Ελπίδων, την περίοδο 2002–2004 έχοντας συνολικά 11 συμμετοχές, ενώ αποτέλεσε βασικό μέλος της ολυμπιακής εθνικής ομάδας που έλαβε μέρος στην Ολυμπιάδα του 2004, συμμετέχοντας και στους τρεις αγώνες.

## Προπονητική καριέρα
Στις 12 Ιουλίου 2021 ανακοινώθηκε η πρόσληψή του από τον Π.Ο. Ελασσόνας  της Γ' Εθνικής στη θέση του προπονητή για την περίοδο 2021–22.  Στις 5 Ιουλίου 2022 ανακοινώθηκε από τον Απόλλωνα Λάρισας, όντας ο πρώτος σταθμός επαγγελματικής κατηγορίας ως προπονητής στην καριέρα του.

Στις 6 Φεβρουαρίου 2023, ανακοινώθηκε ως προπονητής στον Εθνικό Νέου Κεραμιδίου ο οποίος είναι και ο τρίτος του "σταθμός" στην προπονητική του καριέρα με συμβόλαιο το οποίο λήγει το καλοκαίρι του 2024. Στις 26 Απριλίου 2024 οδήγησε τον σύλλογο της Πιερίας για πρώτη φορά στη Σούπερ Λιγκ 2.

## Παραπομπές


## Πηγές
* Ο Βαγγέλης Μόρας στο soccerway
* Η καριέρα του Βαγγέλη Μόρα στο national-football-teams
* Το προφίλ του Βαγγέλη Μόρα στο transfermarkt

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές ολυμπιακής ομάδας Ελλάδας
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Α.Ε. Λάρισας
Κατηγορία:Ποδοσφαιριστές Προοδευτικής
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Μπολόνια ΦΚ 1909
Κατηγορία:Ποδοσφαιριστές Σουόνσι Σίτι
Κατηγορία:Ποδοσφαιριστές ΑΚ Τσεζένα
Κατηγορία:Ποδοσφαιριστές Ελλάς Βερόνα
Κατηγορία:Ποδοσφαιριστές ΣΣΚ Μπάρι
Κατηγορία:Ποδοσφαιριστές Παναιτωλικού
Κατηγορία:Ποδοσφαιριστές Σέριε Β
Κατηγορία:Έλληνες ποδοσφαιριστές στο εξωτερικό
Κατηγορία:Ποδοσφαιριστές στους Θερινούς Ολυμπιακούς Αγώνες 2004
Κατηγορία:Ποδοσφαιριστές Απόλλων Λάρισας
Κατηγορία:Προπονητές ποδοσφαίρου Απόλλων Λάρισας